CELEX: 52012PC0409
Language: lt
Date: 2012-07-24
Title: Pasiūlymas TARYBOS SPRENDIMAS leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

|
			
		
		
		52012PC0409
		
			Pasiūlymas TARYBOS SPRENDIMAS leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio /* COM/2012/0409 final - 2012/0200 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Pasiūlymo pagrindas ir tikslai
Pagal 2006 m. lapkričio 28 d.
Tarybos direktyvos 2006/112/EB dėl pridėtinės vertės
mokesčio bendros sistemos[1] (toliau – PVM direktyva) 395 straipsnį
Taryba, remdamasi Komisijos pasiūlymu, gali vieningai leisti bet kuriai
valstybei narei imtis specialių priemonių, nukrypstant nuo šios
direktyvos, kad būtų supaprastinta pridėtinės vertės
mokesčio rinkimo tvarka arba užkirstas kelias tam tikrų
rūšių mokesčių slėpimui ar vengimui.
Raštu, kurį Komisija užregistravo 2012 m.
vasario 8 d., Lietuvos Respublika (toliau – Lietuva) paprašė leisti
toliau taikyti priemonę, kuria nukrypstama nuo PVM direktyvos 193 straipsnio.
Vadovaudamasi PVM direktyvos 395 straipsnio 2
dalimi, 2012 m. balandžio 4 d. raštu Komisija informavo kitas
valstybes nares apie Lietuvos prašymą. 2012 m. balandžio 11 d.
raštu Komisija pranešė Lietuvai, kad turi visą informaciją,
kuri, Komisijos nuomone, yra būtina prašymui įvertinti.
Bendrosios aplinkybės
Lietuvos vyriausybė prašo leisti toliau
taikyti atvirkštinio apmokestinimo tvarką, kuri šiuo metu taikoma medienos
tiekimo sandoriams ir apmokestinamųjų asmenų, kurių
atžvilgiu pradėta teisminė bankroto arba restruktūrizavimo
procedūra, prekių tiekimo ir paslaugų teikimo sandoriams.
Kiek tai susiję su medienos tiekimo
sandoriais, Lietuvoje yra daug savo prievolių nevykdančių
prekiautojų. Šiame sektoriuje veikiančios įmonės
dažniausiai yra smulkūs perpardavėjai ir tarpininkai, kurie dažnai
dingsta mokesčių administratoriui nesumokėję už patiektas
prekes apskaičiuoto mokesčio, o pirkėjams palikę
galiojančias sąskaitas faktūras, suteikiančias teisę
į PVM atskaitą.
Apmokestinamieji asmenys, kurių atžvilgiu
pradėta teisminė bankroto arba restruktūrizavimo procedūra,
dažnai nesumokėdavo mokesčių administratoriui iš savo
klientų gauto PVM. Tačiau pirkėjas, jeigu jis yra reikalavimus
vykdantis prekiautojas, vis tiek galėjo sumokėtą PVM
įtraukti į atskaitą.
Taikant atvirkštinio apmokestinimo
tvarką, nukrypstant nuo PVM direktyvos 193 straipsnyje nustatytos
bendros taisyklės, vidaus sandorių atveju prievolė sumokėti
PVM tenka klientui (jeigu jis yra apmokestinamasis asmuo).
Pirmą kartą šią nukrypti
leidžiančią priemonę leista nustatyti 2006 m. gegužės 15 d.
Tarybos sprendimu 2006/388/EB[2] (į jį taip pat
buvo įtrauktos juodųjų metalų atliekų ir laužo tiekimo
paslaugos ir statybos darbai, kuriuos dabar apima PVM direktyvos 199 straipsnis).
Medienos tiekimo sandoriams ir apmokestinamųjų asmenų,
kurių atžvilgiu pradėta teisminė bankroto arba
restruktūrizavimo procedūra, prekių tiekimo ir paslaugų
teikimo sandoriams taikomą nukrypti leidžiančią priemonę
leista toliau taikyti 2010 m. vasario 16 d. Tarybos įgyvendinimo
sprendimu 2010/99/ES[3].
Komisija pripažįsta, kad padėtis,
kuria remiantis buvo nustatyta pirminė leidžianti nukrypti nuostata,
nepakito. Lietuva tvirtina, kad, remiantis mokesčių tyrimais,
nukrypti leidžianti nuostata buvo veiksminga tiek vykdant medienos tiekimo
sandorius, tiek apmokestinamųjų asmenų, kurių atžvilgiu
pradėta teisminė bankroto arba restruktūrizavimo procedūra,
prekių tiekimo ir paslaugų teikimo sandorius. Todėl
reikėtų ribotą laiką leisti toliau taikyti
leidžiančią nukrypti nuostatą.
Jeigu Lietuva norėtų, kad šią
nukrypti leidžiančią priemonę būtų leista toliau taikyti
po 2015 m., ne vėliau kaip 2015 m. balandžio 1 d.
reikėtų pateikti Komisijai vertinimo ataskaitą ir prašymą
leisti toliau taikyti tokią priemonę.
Pasiūlymo srityje galiojančios
nuostatos
Kitoms valstybėms narėms buvo leista
taikyti panašias leidžiančias nukrypti nuostatas, susijusias su PVM
direktyvos 193 straipsniu.
Derėjimas su kitomis Europos
Sąjungos politikos sritimis ir tikslais
Netaikoma.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Konsultacijos su suinteresuotosiomis
šalimis
Neaktualu.
Tiriamųjų duomenų rinkimas
ir naudojimas
Nepriklausomo tyrimo neprireikė.
Poveikio vertinimas
Tarybos sprendimo pasiūlymu siekiama
supaprastinti mokesčio rinkimo tvarką ir kovoti su galimu PVM
slėpimu arba vengimu, todėl jis gali turėti teigiamą
ekonominį poveikį.
Bet kuriuo atveju poveikis bus ribotas
dėl siauros nukrypti leidžiančios nuostatos taikymo srities.
3.           TEISINIAI PASIŪLYMO ASPEKTAI
Siūlomų veiksmų santrauka
Sprendimu leidžiama Lietuvai toliau taikyti
priemonę, kuria nukrypstama nuo PVM direktyvos 193 straipsnio
nuostatų, susijusių su atvirkštinio apmokestinimo tvarkos taikymu
medienos tiekimo sandoriams ir įmonių, kurių atžvilgiu
pradėta teisminė bankroto arba restruktūrizavimo procedūra,
prekių tiekimo ir paslaugų teikimo sandoriams.
Teisinis pagrindas
PVM direktyvos 395 straipsnis.
Subsidiarumo principas
Remiantis PVM direktyvos 395 straipsniu,
valstybė narė, pageidaujanti pradėti taikyti nuo minėtos
direktyvos nuostatų nukrypstančias priemones, privalo gauti Tarybos
leidimą, kuris suteikiamas Tarybos sprendimu. Todėl pasiūlymas
atitinka subsidiarumo principą.
Proporcingumo principas
Pasiūlymas atitinka proporcingumo
principą dėl toliau nurodytų priežasčių.
Šis sprendimas susijęs su valstybei narei
jos pačios prašymu suteiktu leidimu ir nėra privalomas.
Atsižvelgiant į ribotą šios išlygos
taikymo sritį, speciali priemonė yra proporcinga siekiamam tikslui.
Pasirinkta priemonė
Pagal PVM direktyvos 395 straipsnį
nukrypti nuo įprastinių PVM taisyklių galima tik Komisijos pasiūlymu
vieningai leidus Tarybai. Be to, Tarybos sprendimas yra tinkamiausia
priemonė, nes jis gali būti skirtas atskiroms valstybėms
narėms.
4.           POVEIKIS BIUDŽETUI 
Pasiūlymas ES biudžetui poveikio neturi.
5.           NEPRIVALOMI DUOMENYS 
Persvarstymo, keitimo, laikino galiojimo
sąlyga
Į pasiūlymą įtraukta
galiojimo pabaigos sąlyga.
2012/0200 (NLE)
Pasiūlymas
TARYBOS SPRENDIMAS
leisti Lietuvos Respublikai toliau taikyti
priemonę, kuria nukrypstama nuo Direktyvos 2006/112/EB dėl
pridėtinės vertės mokesčio bendros sistemos 193 straipsnio
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 291 straipsnio 2 dalį,
atsižvelgdama į 2006 m.
lapkričio 28 d. Tarybos direktyvą 2006/112/EB dėl
pridėtinės vertės mokesčio bendros sistemos[4],
ypač į jos 395 straipsnio 1 dalį,
atsižvelgdama į Europos Komisijos
pasiūlymą,
kadangi:
(1)       raštu, kurį Komisija
užregistravo 2012 m. vasario 8 d., Lietuvos Respublika (toliau –
Lietuva) paprašė leisti toliau taikyti priemonę, kuria nukrypstama
nuo Direktyvos 2006/112/EB nuostatų, kuriomis nustatomas asmuo, kuriam
tenka prievolė mokesčių administratoriui sumokėti
pridėtinės vertės mokestį (PVM);
(2)       remdamasi Direktyvos 2006/112/EB
395 straipsnio 2 dalimi, Komisija 2012 m. balandžio 4 d.
raštu pranešė kitoms valstybėms narėms apie Lietuvos
prašymą. 2012 m. balandžio 11 d. raštu Komisija pranešė
Lietuvai, kad turi visą informaciją, kuri, Komisijos nuomone, yra
būtina prašymui įvertinti;
(3)       2006 m. gegužės 15 d.
Tarybos sprendimu, leidžiančiu Lietuvos Respublikai taikyti priemonę,
nukrypstančią nuo Šeštosios direktyvos 77/388/EEB dėl
valstybių narių apyvartos mokesčių įstatymų
derinimo[5] 21 straipsnio,
Lietuvai leista, inter alia, nustatyti, kad prekių arba
paslaugų gavėjui tektų prievolė sumokėti PVM,
mokėtiną už apmokestinamųjų asmenų, kurių
atžvilgiu pradėta teisminė bankroto arba restruktūrizavimo
procedūra, tiekiamas prekes arba teikiamas paslaugas ir medienos
tiekimą; 
(4)       2010 m. vasario 16 d.
Tarybos įgyvendinimo sprendimu 2010/99/ES leisti Lietuvos Respublikai
toliau taikyti priemonę, kuria nukrypstama nuo Direktyvos 2006/112/EB
dėl pridėtinės vertės mokesčio bendros sistemos 193
straipsnio[6], leista toliau taikyti
minėtą nukrypti leidžiančią priemonę;
(5)       Lietuvos mokesčių
administratoriaus atliktais mokesčių tyrimais ir analize parodytas
aptariamos nukrypti leidžiančios priemonės veiksmingumas;
(6)       Komisija pripažįsta, kad
esamą aptariamos nukrypti leidžiančios priemonės taikymą
pateisinanti teisinė ir faktinė padėtis tebėra nepakitusi.
Todėl reikėtų ribotą laiką leisti Lietuvai toliau
taikyti priemonę;
(7)       jeigu Lietuva
norėtų, kad šią nukrypti leidžiančią priemonę
būtų leista toliau taikyti po 2015 m., ne vėliau kaip 2015 m.
balandžio 1 d. reikėtų pateikti Komisijai vertinimo
ataskaitą ir prašymą leisti toliau taikyti tokią priemonę;
(8)       ši leidžianti nukrypti
priemonė neturės neigiamos įtakos Europos Sąjungos
nuosaviems ištekliams, gaunamiems iš PVM,
PRIĖMĖ ŠĮ
SPRENDIMĄ:
1 straipsnis
Sprendimo 2010/99/ES 2 straipsnis
keičiamas taip:
„2 straipsnis
Šis sprendimas įsigalioja pranešimo apie
jį dieną.
Jis taikomas nuo 2013 m. sausio 1 d.
iki 2015 m. gruodžio 31 d. Bet kokį prašymą leisti toliau
taikyti šiame sprendime numatytą priemonę reikia pateikti Komisijai
ne vėliau kaip 2015 m. balandžio 1 d. kartu ataskaita, į
kurią įtraukta šios priemonės taikymo apžvalga.“ 
2 straipsnis
Šis sprendimas skirtas Lietuvos Respublikai.
Priimta Briuselyje
                                                                       Tarybos
vardu
                                                                       Pirmininkas
[1]               OL L 347, 2006 12 11,
p. 1.
[2]               OL L 150, 2006 6 3, p. 13–14.
[3]               OL L 45, 2010 2 20, p. 10–11.
[4]               OL L 347, 2006 12 11,
p. 1.
[5]               OL L 150, 2006 6 3, p. 13–14.
[6]               OL L 45, 2010 2 20, p. 10–11.